NW-vrou ná vermoedelike inbraak vermis[OPVOLG] Elsa Erasmus se liggaam is gevind. Lees die opvolgberig hier. Elsa Erasmus. Foto: Facebook ŉ Grootskaalse soektog na ŉ vrou van Noordwes is van stapel gestuur nadat sy Saterdag uit haar huis op ŉ plaas tussen Amalia en Vryburg verdwyn het. Elsa Erasmus het vermis geraak nadat daar vermoedelik tussen 11:00 en 17:00 by haar huis ingebreek is. Volgens inligting wat op sosiale media versprei word, is Erasmus 74 jaar oud. Hannes de Jager, eienaar van ŉ spoorsnymaatskappy van Hertzogville wat by die soektog betrokke is, het aan Maroela Media gesê Erasmus se familie het bekommerd geraak nadat hulle omstreeks 17:30 Saterdag haar nie telefonies in die hande kon kry nie. Iemand is na die plaas, waar Erasmus alleen woon, om ondersoek in te stel en het gesien dat die huis binne omgekeer is asof daar ŉ inbraak was. Erasmus se Toyota Hilux-bakkie was ook nêrens te sien nie. Volgens De Jager is Erasmus se selfoon in die huis gevind. Haar WhatsApp-profiel dui aan dat sy 11:42 laas aanlyn was. De Jager het gesê ŉ grootskaalse soektog is van stapel gestuur en daar word tot in Kathu na Erasmus gesoek. Helikopters word vanoggend gebruik om vanuit die lug die gebied rondom die plaas te fynkam. Sers. Kelebogile Moleko, woordvoerder van die polisie, kon nie onmiddellik die saak bevestig nie. Maroela Media wag op meer inligting. Erasmus se voertuig is ŉ silwerkleurige dubbelkajuit Toyota Hilux-bakkie met die nommerplaat HLH 018 NW.